Край в околици днешной Блатничкы зачав ся заселяти року 1240 колонистами з Австрии. Перва упоминка о селѣ походить з року 1362 з книгы, званой Liber negotiorum в дотычности о збераню мыта — ту село записане яко Platnicz Superior (Blatnice Horní). Село первый раз по латинскы записане в року 1665, яко Panio Blattnicio, в року 1671 по нѣмецкы, яко Klein Blatnitz. Од року 1788 аж до року 1883 село означоване было, яко Malá Blatnice, од року 1883 крайскы уряды предписали официалну назву селу — Блатничка (чеш. Blatnička).